ועדת הכלכלה, כנסת 20, פרוטוקול מספר 706, 2018-02-26 12:00

איתן כבל: שלום לכולם.

איתן כבל: גברתי מנהלת הוועדה, הרשמת, חבריי חברי הכנסת, אורחים נכבדים.

איתן כבל: אני רוצה להעיר הערה שמצאתי את עצמי בעין הסערה.

איתן כבל: נשיאות הכנסת אישרה בקשה של שלושה חברי כנסת – חבר הכנסת נחמן שי, חבר הכנסת אורי מקלב וחבר הכנסת איימן עודה – והכותרת הייתה שלילת זכאות ההנחה לאזרחים ותיקים בתחבורה הציבורית.

איתן כבל: מישהו העלה את זה וגם למשהו מטורף שלא הצלחתי לצאת ממנו עד לרגע זה.

איתן כבל: לאנשים היה נדמה שזאת הצעת חוק חדשה של האוצר ומשרד התחבורה שהולכת לבטל את ההנחה וזה היה דבר שמזין את עצמו.

איתן כבל: גם כשמישהו מעלה את ההכחשה על מה שהוא כתב, זה כבר כאש בשדה קוצים.

איתן כבל: קודם כל, אין לזה דבר וחצי דבר עם ועדת הכלכלה.

איתן כבל: ועדת הכלכלה היא האכסניה בה ביקשו חברי הכנסת ונשיאות הכנסת אישרה את הדיון.

איתן כבל: הניסוח, ועדת הכלכלה לא יכולה גם לשנות אותו כיוון שהניסוח מועבר על ידי נשיאות הכנסת ואנחנו מחויבים לרשום את הדברים כמו שהם.

איתן כבל: שלום אדוני ראש העיר.

איתן כבל: ברשותכם, כדי שנשים את הדברים על מקומם, ואני כמובן אאפשר לנחמן ולחברים נוספים להציג את הדברים.

איתן כבל: נציגי משרד התחבורה יסכמו את הדברים.

איתן כבל: אני מבין שגם השר נתן לזה התייחסות ברגע זה בוועדת הכספים ואז נסכם את העניין.

איתן כבל: אני לא מתכוון להאריך.

איתן כבל: הסיפור הוא כזה, כדי שנשים אותו על השולחן, כיוון שלצערי כבר הונח לפתחי מעל ומעבר.

איתן כבל: מה שהניחו חברי הכנסת נחמן שי, איימן עודה ואורי מקלב, התייחסו לעובדה שמשרד התחבורה הוציא הנחיה חדשה שאומרת שאזרחים ותיקים שעד היום בדרך כזו או אחרת יכלו לקבל את ההנחה בכלי התחבורה הציבוריים השונים על ידי הצגת התעודה, בלוח זמנים שמשרד התחבורה הולך להגדיר אותו, הם יצטרכו לעשות את זה דרך הרב-קו.

איתן כבל: זאת אומרת, רב-קו, אזרח ותיק יוכל לקנות אותו – ואינני נכנס עכשיו היכן אלא מציג את הנושא – כשהוא יהיה כבר רב-קו שיהיה מובנה כאזרח ותיק כמו שהוא רב-קו שמובנה לצעירים, לסטודנטים וכולי.

איתן כבל: הטענה המרכזית, והיא לא מופרכת, הייתה עתירה לבית המשפט, אם אינני טועה, על ידי כן לזקן.

נחמן שי: נכון.

איתן כבל: והעתירה הזו נדחתה.

נחמן שי: ב-2014.

איתן כבל: הנקודה היא כזו, ולא סתם אני מתייחס לוועדה.

איתן כבל: ועדת הכלכלה מקדמת רב-קו משולב שייגע היום בכל המערכות.

איתן כבל: פעם אחת צריך להגיד את זה.

איתן כבל: ופעם שנייה שצריך להגיד את זה, כמעט כל המערכות החדשות הן מערכות אלקטרוניות שאתה בכלל לא מתכתב עם אדם.

איתן כבל: רק לאחרונה העברנו, אחרי מלחמות גדולות, את הרפורמה במוניות השירות כך שיהיה רב-קו מסובסד ושוב אני מנצל את ההזדמנות להודות לשר התחבורה ולשר האוצר שנענו לבקשה שלנו בעניין הזה.

איתן כבל: שם אתה לא משלם בכניסה אלא אתה מתקף את הכרטיס כדי שלרב-קו תהיה משמעות.

איתן כבל: כך הם פני הדברים בסיטי פס, כך הם פני הדברים ברכבת.

איתן כבל: בקיצור, כל המערכת כולה שלא נדבר על כך שתוך שנה-שנתיים כלל האוטובוסים – כנראה זו התכנית בישראל – נהג ינהג בהם והוא לא יעסוק בכלל בכסף או בדברים מן הסוג הזה.

איתן כבל: אני אעצור כאן.

איתן כבל: נחמן חברי, בבקשה אמור את דבריך בקצרה.

נחמן שי: תודה רבה.

נחמן שי: אני מצטער אם גרמתי לך לכך אבל יצא טוב.

נחמן שי: קיבלנו את ה-SOS שלך במהלך היום.

נחמן שי: יצא גם טוב ששר התחבורה נכנס ללחץ והוא כבר הוציא עכשיו הודעת הבהרה אבל אני חושב שהיא לא מבהירה את מה שביקשנו לשמוע.

נחמן שי: אני רוצה להסביר.

נחמן שי: קודם כל לדרוש לבטל את ההנחיה הזאת ולחזור למצב הקודם עד להבהרת כל המכלול הזה.

נחמן שי: להפסיק את זה.

נחמן שי: עושים כאן ניסוי על בני אדם.

נחמן שי: ניסוי על בני אדם.

נחמן שי: בודקים האם אנשים מבוגרים בגילים 60 ומעלה יודעים להסתדר עם טכנולוגיה.

נחמן שי: זה יפה, זה ניסוי מעניין.

נחמן שי: עושים אותו על מיליון אנשים, זה בכלל טוב, אולי מישהו יקבל דוקטורט במשרד התחבורה בעקבות הניסוי הזה.

נחמן שי: אני אומר לכם, תחזרו לנקודת ההתחלה.

נחמן שי: תנו לאזרחים הוותיקים להמשיך וליהנות מההנחה שלהם.

נחמן שי: בלאו הכי הם מהווים את רוב הנוסעים בתחבורה הציבורית.

נחמן שי: הם נוסעים בעיקר בתחבורה ציבורית, חלקם מחוסר אמצעים וחלקם מחוסר ביטחון וכן הלאה.

נחמן שי: הם זקוקים לאמצעים של תחבורה ציבורית.

נחמן שי: אז אצלם דווקא עושים את המהלך הזה.

נחמן שי: מבטלים באופן חד צדדי את האפשרות לקבל הנחה, את התשלום במזומן, שולחים אותם למכונות שלא קיימות, שירוצו אחרי שיגמרו לעבור במעברי החציה בהם חלק מהם לא יוצא מהצד השני של המעבר, אז הם יתחילו לחפש מכונות כדי לבחון איפה הם יכולים לקנות את הכרטיסים ואחר כך לקבל את ההנחות.

נחמן שי: כל הרעיונות האלה של ייעול ושיפור, איכשהו באים על חשבון האוכלוסייה הזאת.

נחמן שי: בודקים, מייעלים, מייעלים, מייעלים ובסוף משלמים את המחיר.

נחמן שי: כך זה בבנקים, בבתי הדואר, בכל מקום שאפשר, דופקים את המוחלשים האלה שבלאו הכי קשה להם להסתדר עם זה.

נחמן שי: אני לא הבנתי מה זאת תקופת ההסתגלות.

נחמן שי: עכשיו ששר התחבורה עשה סלטה לאחור, פעם אחת הוא עושה את זה ברכבת לירושלים, סלטה לאחר, וזה בטח חשוב לך אדוני ראש העיר, ופעם שנייה תקופת ההסתגלות.

נחמן שי: מהי תקופת ההסתגלות?

נחמן שי: כמה זמן היא תימשך?

נחמן שי: על מי היא חלה?

נחמן שי: איפה היא תהיה?

נחמן שי: מה יקרה בתום תקופת ההסתגלות?

נחמן שי: האם יהיו מכונות בכל מקום?

נחמן שי: איך יעזרו לאוכלוסייה הגדולה הזאת, למיליון אנשים, להמשיך וליהנות מההנחות בתחבורה הציבורית?

איתן כבל: תודה.

איתן כבל: אני אאפשר אבל ממש בקצרה.

דב חנין: אני מבין את המגמה החיובית שיש במשרד התחבורה לגרום לאנשים להשתמש ברב-קו.

דב חנין: זה מהלך נכון וזה מהלך חשוב, אבל נדמה לי שביישום של המהלך הזה, ככל שאנחנו נוגעים באזרחים ותיקים, נעשתה טעות.

דב חנין: אנחנו לא רוצים ליצור מצב שבו אנשים לא יכולים לממש את הזכות שלהם לנסוע בהנחה ובמחיר זול יותר.

דב חנין: לכן הפנייה שלי למשרד התחבורה היא להחריג החוצה את האזרחים הוותיקים מהמהלך הגדול שאתם עושים, והמבורך, לאוניברסליזציה של הרב-קו ולאפשר תקופת הסתגלות יותר ארוכה שתאפשר להם ליהנות מהמערכות.

איתן כבל: גברתי, רצית לומר משהו?

איתן כבל: שוב, ברכות.

פנינה תמנו: תודה.

פנינה תמנו: כאשר מדברים על קדמה, כאשר מדברים על טכנולוגיה, כאשר מדברים על עולם שהופך להיות יותר ויותר חכם, זה נשמע יפה אבל אני חושבת שאנחנו צריכים לזכור להיות בני אדם.

פנינה תמנו: אנחנו מדברים על אזרחים ותיקים אבל אנחנו מדברים גם על זקנים.

פנינה תמנו: לדעתי, ולא בדקתי את זה, בין 20 ל-30 אחוזים, אם לא יותר, מנוסעי האוטובוסים אלה האזרחים הוותיקים.

פנינה תמנו: לתת להם להיטרטר לנקודות שהן מרוחקות כדי להטעין את הרב-קו, זה פשוט לעשות להם עוול.

פנינה תמנו: זאת אותה מגמה ששוכחת את אותה אוכלוסייה מאוד גדולה שהיא כ-10 אחוזים מכלל האוכלוסייה ופשוט לומר להם לכו תסתדרו.

פנינה תמנו: זה קורה עם סגירת הסניפים בבנקים, לבוא ולומר שהנה אנחנו מצמצמים, מורידים בעמלות, מה שלא קורה, אבל תכל'ס, האוכלוסייה הזאת משלמת יותר מדי.

פנינה תמנו: אני מסכימה עם כל מילה שאמר נחמן ואני חושבת שהדיון הזה, חבל לי, אתה יודע כמה אני מכבדת אותך אדוני היושב ראש, אבל בסופו של דבר, דיון כזה אסור לו שהוא ייעשה על רגל אחת.

איתן כבל: אל תדאגי, אנחנו נרד על שתי רגליים.

איתן כבל: את יכולה לסמוך עלי.

איתן כבל: הרבה זמן לא היית כאן וכנראה שכחת אותי.

פנינה תמנו: לא.

פנינה תמנו: אני מקווה שכך יהיה.

פנינה תמנו: אני רוצה שנביא את הדיון הזה לדיון נוסף.

איתן כבל: אל תדאגי.

סעיד אלחרומי: בהמשך לדברים של חבריי.

סעיד אלחרומי: חברים, אנחנו רצים לקדמה ולטכנולוגיה אבל בל נשכח את המיליון אנשים עליהם דיבר נחמן שי, את מסעודה מבאר שבע ואת עידה וחמדה, האנשים הזקנים והקשישים האלה.

סעיד אלחרומי: בבאר שבע בשבוע שעבר היה לנו דיון בוועדה לפניות הציבור ויש הכי הרבה פניות של רב-קו חד פעמי.

סעיד אלחרומי: אלה אנשים שפעם ראשונה נפגשים בכניסה לאוטובוס, בעלייה לאוטובוס, במוצר הזה שנקרא רב-קו.

סעיד אלחרומי: לא שמעתי את ההודעה של שר התחבורה אבל כולנו תקווה שנמצה את הנושא הזה עד סוף וניתן את הפתרונות ההולמים לאוכלוסייה הזאת.

איציק שמולי: תודה רבה אדוני היושב ראש.

איציק שמולי: אני מצטרף לדברים שנאמרו כאן ואני רוצה להבהיר.

איציק שמולי: אין כאן בחדר הזה אנשים שהם בעד קדמה ונגד קדמה.

איציק שמולי: כולם כאן בעד קדמה וכולם מברכים על המהלכים שעושה משרד התחבורה, שעושות חברות ההסעה.

איציק שמולי: אני רואה כאן את יושב ראש אגד.

איציק שמולי: הכול בסדר.

איציק שמולי: אבל אסור שבמסגרת הזאת שהעולם טס קדימה, להשאיר את המוחלשים מאחור.

איציק שמולי: כאן אדוני היושב ראש, כפי שהיטבת לתאר גם אתה בפתיח, יש סכנה שאי אפשר להתעלם ממנה.

איציק שמולי: זה לא אומר שזה הולך לקרות מחר בבוקר אבל הסכנה קיימת, שאותה אוכלוסייה שהיום מקבלת את ההנחות בתחבורה הציבורית, לא תקבל אותן מחר בבוקר כתוצאה מאותה רפורמה, כתוצאה מכך שאין תקופת הסתגלות ארוכה מספיק והיא לא תטרטר את עצמה בין כל המכשירים שאלוהים יודע היכן הם יהיו.

איציק שמולי: לכן אני מאוד מאוד בעד המהלכים שמקדם משרד התחבורה וגם שיש להם מקום כאן בוועדה בראשותך, להוביל את כל התחבורה הציבורית לעידן אחר אבל צריכים לזכור שגם אם העולם עף קדימה, אסור לנו להשאיר את אותן אוכלוסיות מאחור ובראשן האוכלוסיות הוותיקות.

יוסף ג'בארין: אני מבין שהביצוע כבר החל בתחילת השנה.

נחמן שי: ברור.

יוסף ג'בארין: אם כן, אנחנו בעצם מדברים על משהו שכבר מבוצע בשטח וצריך לשים לב לזה.

יוסף ג'בארין: הערה שנייה.

יוסף ג'בארין: אני מבין שהרצון הזה להיתלות ברב-קו וכדומה, אבל זה אומר שנסיעות אינדיבידואליות של אנשים שלא צריכים רב-קו, הם נוסעים פעם בשבוע או פעמיים בחודש, האנשים האלו כבר לא יכולים להשתמש בהנחה הזאת ולדעתי זה פסול.

יוסף ג'בארין: אין שום סיבה שמי שנוסע פעם-פעמיים בשבוע, שגם הוא לא יוכל לקבל את ההנחה.

איתן כבל: ברשותכם, אני רוצה לפנות למשרד התחבורה, כיוון שכבר באתי אתכם בדברים ואני יודע היכן הדברים עומדים.

איתן כבל: אני מכיר את הדברים לפני ולפנים.

איתן כבל: בואו נשים את הדברים כמו שהם.

איתן כבל: אנחנו עובדים כאן במקביל.

איתן כבל: אנחנו לא עובדים כאן בטור.

איתן כבל: מצד אחד אנחנו רוצים לקדם את הנושא של התחבורה הציבורית ועמלים כאן בכל כוחנו ומנסים להוביל כאן יחד עם משרד התחבורה ומשרד האוצר ברגע מאוד מאוד מיוחד שכל הגופים האלה מוכנים ללכת סביב מערכה אחת.

איתן כבל: חבריי, אני מודיע את הדבר הבא.

איתן כבל: אני מוציא קודם כל מכתב לשר.

איתן כבל: אני רוצה שנבין את זה.

איתן כבל: בואו לא נעשה את האזרחים הוותיקים אנשים שמי שלא ידע לקחת לעצמו רב-קו, כנראה הוא גם לא ידע לנסוע באוטו.

איתן כבל: אני אוציא מכתב לשר ואני גם אשוחח אתו.

איתן כבל: דרור, מעבר להשהיה, אנחנו נבוא בדברים.

איתן כבל: אני אפגש אתכם ואנחנו נעשה דיון דחוף.

איתן כבל: נחמן, אם תרצה להשתתף בו.

נחמן שי: ברור.

איתן כבל: דיון לא בפורום של הוועדה.

איתן כבל: אנחנו נעבור דבר-דבר, מהפריסה של מיקום המכונות, מה המשמעויות, כמה זמן זה ייקח, מתי זה מתחיל ברכבת ומתי זה עובר לסיטיפס.

איתן כבל: אני ארצה שבתוך לוח זמנים מאוד קצר של עד חודש ימים נוציא מתחת ידינו סיפור דרך מסודר לכל התהליך הזה.

איתן כבל: אני אומר לך, דרור, למה אני אומר את זה.

איתן כבל: כאן בוועדה הזאת, וגם אני בראשה, עוסקים בעניין של האזרחים הוותיקים לא רק בצד של התחבורה.

איתן כבל: אלה סגירת סניפי בנקים, הורדת טלרים, בתי דואר, זאת אומרת, יש כאן מודעות מן המדרגה העליונה לנושא.

איתן כבל: אנחנו לא נגד אבל אנחנו רוצים לראות שהדבר הולך עקב בצד אגודל בלוחות זמנים שיודעים להתכתב עם האזרחים הוותיקים.

איתן כבל: לא הפוך.

איתן כבל: לא נכפה את זה על האזרחים הוותיקים אלא האזרחים הוותיקים יהיו אלה שיוכלו להתכתב עם המציאות המתחדשת, לא בזבנג וגמרנו.

איתן כבל: לכן אני אומר את זה היום ה-26 בפברואר.

איתן כבל: אני מקדיש לזה ועוד לפני יציאתנו לפגרה בסיום המושב אנחנו ניתן את המענה.

איתן כבל: אם נידרש לקיים עוד דיון בעניין הזה, אנחנו נקיים אותו.

פנינה תמנו: אתה צודק שלא צריך לקחת את אוכלוסיית האזרחים הוותיקים כאילו מדובר באנשים שלא יודעים לתפקד, אבל גם בתוך האזרחים הוותיקים, זאת לא אוכלוסייה הומוגנית.

פנינה תמנו: יש גם עולים חדשים ויש הרבה מאוד אנשים שאין להם את השפה וצריך לפתור את זה.

איתן כבל: ברור לנו העניין.

איתן כבל: אני מודה לכם, גם לחבר הכנסת נחמן שי, גם לחבר הכנסת אורי מקלב וגם לחבר הכנסת איימן עודה ולכל החברים הנוספים.

<תיקי וידס: אתמול פרסמתי פוסט והיו מעל 10,000 שיתופים.

<תיקי וידס: מאוד חשוב לשמוע את התגובות של האנשים.

<תיקי וידס: אנחנו מדברים ואף אחד לא שומע את האזרחים הוותיקים.

איתן כבל: את מסתובבת כאן מספיק.

איתן כבל: אנחנו שומעים ואין מי שכאן בוועדה הזאת שלא נותן את הרוח הגבית בעניינים האלה.

איתן כבל: אנחנו מבינים את העניין.

איתן כבל: באו חברי הכנסת, הציגו את הנושא.

איתן כבל: זה נקרא דיון מהיר.

איתן כבל: דיון מהיר הוא לא שאנחנו עכשיו פותחים דיון ארוך.

איתן כבל: הנחנו את העניין, גמרנו.

איתן כבל: אנחנו ניתן לזה מענה.

איתן כבל: לפני שעושים את השיתופים, היה ראוי קודם כל להרים טלפון.

<תיקי וידס: כתבתי לך.

איתן כבל: זה בסדר, אבל כאשר פתאום הכול מונח לפתחי כשאני בכלל לא קשור לעניין.

נחמן שי: באופן פרקטי, באיזה מצב אנחנו?

איתן כבל: אני לא יכול לתת לשר הנחיות.

איתן כבל: אמרתי שאני אוציא לשר בקשה להחזיר את המצב לקדמותו.

איתן כבל: תודה רבה.

איתן כבל: החלק הזה נעול.